Hongkong lê beslag op 82,5 kg renosterhorings van SA | Netwerk24
06 April 2019 18:18
Doeanebeamptes het by die Hongkong- internasionale lughawe op 82,5 kg renosterhorings beslag gelê.
Die organisasie WildAid Hongkong het Saterdag op Twitter en Facebook gesê dit is die grootste vonds die afgelope vyf jaar.
Die renosterhorings is in Hongkong op die lughawe gevind. Foto: Verskaf
Volgens die organisasie het die doeanebeamptes ’n besending “motoronderdele” van Suid-Afrika nagegaan wat onderweg was na Maleisië. Toe die vrag ondersoek is, het hulle op die renosterhoring afgekom.
Volgens ’n verklaring op die webtuiste van die Hongkongse regering, is die renosterhoring op 5 April by die lughawe gevind. Die waarde is sowat $16,5 miljoen. Die verdagte X-straal-foto’s op die vrag het die beamptes se aandag getrek. Die vrag is deursoek en heel en gesnyde renosterhorings is gevind.
Die saak is na die Hongkongse departement van landbou, visserye en bewaring vir verdere ondersoek verwys, luidens die verklaring.
Ingevolge wetgewing oor die bewaring van bedreigde spesies (diere en plante) kan mense wat skuldig bevind word aan die in- en uitvoer van bedreigde spesies sonder ’n lisensie met $10 miljoen beboet en 10 jaar tronk toe gestuur word.
*** SEIZURE ALERT! *** Hong Kong Customs have seized a whopping 82.5 kilos of #rhino horn at the airport. The shipment from South Africa was heading to Malaysia declared as "auto parts". There's no doubt about it >> this is INDUSTRIAL SCALE #wildlifecrime.https://t.co/L6ZTGhd4pv pic.twitter.com/Hn0jJzx1N7
— WildAid Hong Kong (@WildAidHK) April 6, 2019
Meer oor: Omgewing | Renosterhorings | Beslaglegging | Bewaring